

ДО

Г-ЖА ЛЮДМИЛА ПЕТКОВА

*ЗАМЕСТНИК-МИНИСТЪР ПРЕДСЕДАТЕЛ И*

*МИНИСТЪР НА ФИНАНСИТЕ*

*На Ваш № 04.08-133/25.09.2024 г.*

*На Наш № 03-00-202/25.09.2024 г.*

**ОТНОСНО:** *Писмена процедура на неприсъствено вземане на решение от Съвета за координация при управлението на средствата от Европейския съюз (СКУСЕС) – м. септември 2024 г.*, *3-та*

**УВАЖАЕМА ГОСПОЖО ПЕТКОВА,**

Във връзка с Ваше писмо с изх. № 04.08-133/25.09.2024 г. относно провеждане на писмена процедура на неприсъствено вземане на решение от СКУСЕС по проект на Решение на Министерския съвет за одобряване на проект за изменение на Стратегическия план за развитие на земеделието и селските райони за програмен период 2023 – 2027 г., съфинансиран от Европейския земеделски фонд за развитие на селските райони, Европейския фонд за гарантиране на земеделието и от държавния бюджет, Ви уведомявам, че Министерството на иновациите и растежа изразява следното становище:

1. В проекта на изменение на СПРЗСР, информация за „Подходът „Водено от общността местно развитие“, раздел 4.5 „Преглед на сътрудничеството, разграничаването и взаимно допълващите се елементи между ЕЗФРСР и други фондове на Съюза, с които се работи за селските райони“, от раздел 4 „Характеристики, общи за няколко интервенции“, е наличен следния текст:

*„****Подходът „Водено от общността местно развитие (ВОМР)“***

*Структурата на прилагане на подхода ВОМР и координацията между програмите, прилагащи подхода ВОМР, съгласно ЗУСЕСФСУ, се определя с нормативен акт на Министерски съвет, който ще регулира обществените отношения за програмен период 2023 – 2027 г. За програмен период 2023 – 2027 г. ЕЗФРСР е водещ фонд по прилагането на подхода ВОМР/ЛИДЕР. Със средства от ЕСФ+ и ЕФРР ще се финансира изпълнението на операции, избрани в рамките на местните стратегии за развитие.“.*

Посоченият текст не съответства на възприетия нов механизъм на изпълнение на подхода ВОМР. Промяната в изпълнение на подхода бе инициирана с Концепция за реализиране на подхода ВОМР през програмен период 2021 – 2027, подписана от Ръководителите на Управляващите органи, първоначално предвидени да участват в реализирането му, както и от директора на Централното координационно звено. Съгласно възприетия нов механизъм на изпълнение, посочен в Концепцията, подходът ВОМР през програмен период 2021-2027 ще се прилага еднофондово, с финансиране от Европейския земеделски фонд за развитие на селските райони (EЗФРСР). Програма „Околна среда” (ПОС), програма „Развитие на човешките ресурси” (ПРЧР), програма „Конкурентоспособност и иновации в предприятията“ (ПКИП) и програма „Образование“ (ПО) ще осигурят допълващо финансиране за одобрените стратегии за ВОМР. Концепцията е разгледана и одобрена на четвъртото официално заседание на Комитета за наблюдение на СПРЗСР.

2. В т. 9 „Допълнителни въпроси/информация за вида на интервенцията“ от раздел ІІ.Ж.5 Изпълнението на операции, включително дейности за сътрудничество и тяхната подготовка, избрани в рамките на стратегията за местно развитие от група COOP(77), в раздел „Планира ли се подкрепа от повече от един фонд на ЕС“ е удачно да се допълни описанието в поле „Опишете от кой фонд“, че изпълнението на подхода е „*еднофондово*“ с финансиране от ЕЗФРСР. В съответствие с Концепцията предлагаме да се добави и следната пояснителна информация *„Управляващите органи, осигуряващи допълващо финансиране ще подготвят и обявят процедури на национално ниво за целеви приеми на проектни предложения от съответните територии на МИГ в рамките на одобрените им стратегии и съответстващите бюджети в същите, в частта им касаеща приложенията с мерките от програмите, осигуряващи допълващото финансиране“.*

3. В проекта на изменение на СПРЗСР, в раздел „Консултация с мониторинговия комитет (член 124, параграф 4, буква г) от Регламент (ЕС) 2021/2115), Дата 12.09.2024 г., е наличен следният текст *„Изпълнението на подхода със средства от ЕЗФРСР ще се осъществява като УО на СПРЗСР изготвя и публикува Насоки, включващи Условията за кандидатстване и Условията за изпълнение на проекти, изготвени от УО на ПРЧР, ПКИП, ПО и ПОС.“.* Този текст *не* съответства на Концепцията за реализиране на подхода ВОМР през програмен период 2021 – 2027. Текстът следва да бъде променен в съответствие с одобрената Концепция, както следва: „*В насоките за кандидатстване на процедурата за подбор на стратегии, организирана от УО на Стратегическия план за развитие на земеделието и селските райони (СПРЗСР), се посочва допълващото финансиране от четирите програми от Европейския фонд за регионално развитие и Европейския социален фонд+ за изпълнение на стратегия за ВОМР. Към насоките ще са приложени предварително утвърдени от ръководителите на четирите програми указания с изисквания относно осигуряването на допълващо финансиране, вкл. допустимите дейности за финансиране и максималния размер на помощта за изпълнението им.“.*

4. Навсякъде в контекста на прилагането на подхода ВОМР в текстовете на проекта на изменение на СПРЗСР, където е останал терминът *„многофондово“,* следва да се коригира на „*еднофондово*“ с финансиране от ЕЗФРСР и с допълващо финансиране от ЕФРР и ЕСФ+, без „*водещ фонд“*.

С уважение,



|  |
| --- |
|  |