**ОДОБРИЛ,**

**МИНИСТЪР НА ФИНАНСИТЕ:**

**людмила петкова**

**ФИНАНСОВА ОБОСНОВКА**

**Относно:** Проект на Решение на Министерския съвет за одобряване на проект за изменение на Стратегическия план за развитие на земеделието и селските райони за програмен период 2023-2027 г. (Стратегически план 2023-2027), съфинансиран от Европейския фонд за гарантиране на земеделието и Европейския земеделски фонд за развитие на селските райони и от държавния бюджет

**1. Мотиви и цел за внасяне за разглеждане от Министерския съвет на проекта на акт**

С проекта на решение се предлага да бъде одобрено второ изменение на Стратегическия план 2023-2027 г., от Европейския фонд за гарантиране на земеделието и Европейския земеделски фонд за развитие на селските райони и от държавния бюджет. Изменението на Стратегическия план 2023-2027 г. е на основание чл. 30, ал. 1 от Регламент(ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013, наричан по-нататък „Регламент (ЕС) № 2021/2115“.

**2. Очаквани резултати от предлагането на проекта на акт**

С проекта на решение ще се осигури изменението на Стратегическия план 2023-2027 г., което е насочено към прехвърляне на средства между различни интервенции, както и към изменение на текстове от Стратегическия план 2023-2027 г., целящи неговото ефективно управление и изпълнение.

С настоящото предложение за изменение се предвижда преразпределяне между различни интервенции на общо 4 179 230 евро от ЕЗФРСР и ЕФГЗ, както и 6 000 000 евро национално финансиране (в случая единствено при ЕЗФРСР), или общо 10 179 230 евро публични средства.

**Като резултат, разполагаемите средства както от ЕЗФРСР/ЕФГЗ, така и общо публичните средства остават без промяна. В тази връзка, промяната не оказва негативно влияние нито върху европейския, нито върху държавния бюджет.**

**Таблица 1:** Преразпределение на средства в рамките на второ изменение на СПРЗРСР (финансиран ЕФГЗ и от ЕЗФРСР)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **№** | **I Стълб на ОСП, финансиран от ЕФГЗ и II Стълб на ОСП, финансиран от ЕЗФРСР** | **Бюджет към 01.01.2024 г.** | | | **ПРОМЕНИ в бюджета/интервенциите** | | | **Бюджет след преразпределение през 2024 г.** | | |
| **А** | **Б** | **В** | **Г** | **Д** | **Е** | **Ж** | **З** | **И** | **К** | **Л** |
|  | **ИНТЕРВЕНЦИИ ДИРЕКТНИ ПЛАЩАНИЯ (финансирани от ЕФГЗ)** | **ЕФГЗ В ЕВРО** | **Национално финансиране, ЕВРО** | **Общо публични средства, ЕВРО** | **ЕФГЗ В ЕВРО** | **Национално финансиране, ЕВРО** | **Общо публични средства, ЕВРО** | **ЕФГЗ В ЕВРО** | **Национално финансиране, ЕВРО** | **Общо публични средства, ЕВРО** |
| 1 | Обвързано с производството подпомагане на доходите за картофи за производство на нишесте | 716 920 |  | 716 920 | -179 230 | 0 | -179 230 | 537 690 | 0 | 537 690 |
| 2 | Обвързано с производството подпомагане на доходите за семена от картофи | 1 677 600 |  | 1 677 600 | 179 230 | 0 | 179 230 | 1 856 830 | 0 | 1 856 830 |
|  | Общо, Директни плащания (само интервенциите, по които има промяна) | 2 394 520 | 0 | 2 394 520 | 0 | 0 | 0 | 2 394 520 | 0 | 2 394 520 |
|  | Общо, само изведени средства по стълб I |  |  |  | -179 230 | 0 | -179 230 |  |  |  |
|  | Общо, само добавени средства по стълб I |  |  |  | 179 230 | 0 | 179 230 |  |  |  |
|  | Общо, Директни плащания, баланс (вкл. интервенциите, по които няма промяна) | 4 118 959 396 | 281 558 000 | 4 400 517 396 | 0 | 0 | 0 | 4 118 959 396 | 281 558 000 | 4 400 517 396 |
| **56** | **Общо интервенции по стълб I, баланс ( всички, финансирани от ЕФГЗ)** | **4 228 306 030** | **302 732 097** | **4 531 038 127** | **0** | **0** | **0** | **4 228 306 030** | **302 732 097** | **4 531 038 127** |
|  |  |  |  |  |  |  |  |  |  |  |
| **№** | **ИНТЕРВЕНЦИИ "РАЗВИТИЕ НА СЕЛСКИТЕ РАЙОНИ", финансирани от ЕЗФРСР** | **ЕЗФРСР В ЕВРО** | **Национално финансиране, ЕВРО** | **Общо публични средства, ЕВРО** | **ЕЗФРСР В ЕВРО** | **Национално финансиране, ЕВРО** | **Общо публични средства, ЕВРО** | **ЕЗФРСР В ЕВРО** | **Национално финансиране, ЕВРО** | **Общо публични средства, ЕВРО** |
| 1 | II.АЕ.3. - Възстановяване и поддържане на деградирали пасищни територии | 6 000 000 | 9 000 000 | 15 000 000 | -4 000 000 | -6 000 000 | -10 000 000 | 2 000 000 | 3 000 000 | 5 000 000 |
| 2 | II.А.6. - Опазване на местни породи (автохтонни), важни за селското стопанство | 15 600 000 | 23 400 000 | 39 000 000 | 4 000 000 | 6 000 000 | 10 000 000 | 19 600 000 | 29 400 000 | 49 000 000 |
|  | Общо, интервенции по стълб II (само интервенциите, по които има промяна) | 21 600 000 | 32 400 000 | 54 000 000 |  |  |  | 21 600 000 | 32 400 000 | 54 000 000 |
|  | Общо, само изведени средства по стълб II |  |  |  | -4 000 000 | -6 000 000 | -10 000 000 |  |  |  |
|  | Общо, само добавени средства по стълб II |  |  |  | 4 000 000 | 6 000 000 | 10 000 000 |  |  |  |
| **45** | **Общо, всички интервенции по стълб II, баланс (вкл. интервенциите, по които няма промяна)** | **1 411 630 220** | **2 117 445 330** | **3 529 075 550** | **0** | **0** | **0** | **1 411 630 220** | **2 117 445 330** | **3 529 075 550** |
|  | Общо, изведени средства по стълб I и стълб II (финансирани от ЕФГЗ и ЕЗФРСР) |  |  |  | -4 179 230 | -6 000 000 | -10 179 230 |  |  |  |
|  | Общо, добавени средства по стълб I и стълб II (финансирани от ЕФГЗ и ЕЗФРСР) |  |  |  | 4 179 230 | 6 000 000 | 10 179 230 |  |  |  |
| **101** | **Общо интервенции по стълб I и стълб II, баланс (всички интервенции, финансирани от ЕФГЗ и ЕЗФРСР)** | **5 639 936 250** | **2 420 177 427** | **8 060 113 677** | **0** | **0** | **0** | **5 639 936 250** | **2 420 177 427** | **8 060 113 677** |

**Забележки към таблицата:** Номерацията на интервенциите в колона А е условна, единствено за целите на настоящата таблица. В таблицата са представени само интервенциите, по които се правят промени, като за обща информация е включен и ред с общо разполагаемите средства по двата стълба на ОСП, вкл. по целия Стратегически план. Предвидените изменения вътре в интервенциите и между дейностите на плана не променят както общият размер на европейското финансиране (колона В, съответно колона И на таблицата), така и общият размер на общото публично финансиране (колона Д, съответно колона Л на таблицата) и националното финансиране (колона Г, съответно колона К на таблицата).

**2.1. Очаквани резултати от изменението на** Стратегическия план за развитие на земеделието и селските райони за периода 2023-2027 г.

**● Кратка информация относно предложените промени в СПРЗСР 2023-2027 г., с влияние върху бюджетното разпределение на плана:**

**- Промени в интервенциите и общите части в областта на директните плащания:**

В областта на директните плащания са планирани изменения в 4 еко схеми – I.В.2 - Еко схема за поддържане и подобряване на биологичното разнообразие и екологичната инфраструктура; I.В.3 - Еко схема за запазване и възстановяване на почвения потенциал – насърчаване на зелено торене и органично наторяване; I.В.5 - Еко схема за екологично поддържане на трайните насаждения и I.В.6 - Еко схема за екстензивно поддържане на постоянно затревените площи. Предложените промени целят да въведат: опростяване в прилагането на интервенциите; нови екологични практики за създаване на буферни ивици (отразява изискване от Регламент (ЕС) 2021/2115, което беше въведено през 2024 г.); отчитане на земята, оставена под угар като елемент от непроизводствените площи в рамките на еко схемата за поддържане и подобряване на биологичното разнообразие и екологичната инфраструктура и да създадат предпоставки за увеличаване на хранителната сигурност в животновъдните стопанства посредством отглеждането на фуражни и протеинови култури. Не се предвиждат изменения в индикативните бюджети на ниво еко схема.

През кампания 2023, когато за първи път беше въведено подпомагане за картофи за нишесте, се установи много нисък интерес към този вид подпомагане, поради което то не беше приложено през 2024 г. - интервенция I.Б.20 - Обвързано с производството подпомагане на доходите за картофи за производство на нишесте. От друга страна, по интервенция I.Б.21 - Обвързано с производството подпомагане на доходите за производство на семена от картофи, въведена през кампания 2024, данните показват по-висок от планирания интерес от страна на земеделските стопани. С предложеното изменение се планира да бъде пренасочен финансов ресурс в размер на 179 230 евро от интервенция I.Б.20 - Обвързано с производството подпомагане на доходите за картофи за производство на нишесте към интервенция I.Б.21 - Обвързано с производството подпомагане на доходите за производство на семена от картофи за кампания 2025, като се очаква това преразпределение да създаде предпоставки за обезпечаване на стабилност по интервенцията. Преразпределените средства нямат отражение върху бюджета за директни плащания като цяло, както и върху националното финансиране.

- **Промени в интервенциите и общите части в областта на развитие на селските райони:**

По интервенция II.АЕ.3. – Възстановяване и поддържане на деградирали пасищни територии не се наблюдава значим интерес през последните две кампании. Освен териториалните ограничения, произтичащи от процедурата по екологична оценка на СПРЗСР 2023-2027 г., съгласно която са изключени всички потенциални площи, попадащи в защитени зони от мрежата Натура 2000, с първо изменение на плана са въведени допълнителни ограничения в обхвата и изискванията в изпълнение на решение на Народното събрание, като кандидатите за подпомагане следва да отглеждат животни в своите стопанства в определено съотношение с допустимите площи.

От друга страна, по интервенция II.А.6. – Опазване на местни породи (автохтонни), важни за селското стопанство се наблюдава значителен интерес от страна на земеделските стопани, както и трайна и устойчива тенденция на заявяване на породите животни.

В тази връзка, УО предлага да бъде пренасочен финансов ресурс в размер на 10 млн. евро от интервенция II.АЕ.3. към интервенция II.А.6., като се очаква тази реалокация да допринесе допълнително за устойчивостта на стопанствата, съответно увеличаване на броя на отглежданите животни от тези породи, което в по-дългосрочен план се очаква да насърчи земеделските стопани да предприемат действия по подобряване на използвания пасищен ресурс.

Остатъчният бюджет в интервенция II.АЕ.3. ще бъде достатъчен да обезпечи поетите вече ангажименти от страна на земеделските стопани до края на програмния период, както и да осигури финансово поемането на нови такива от 2025 г. Също така, поради естеството на двете интервенции, процентът, запазен съгласно чл. 93 (Минимален размер на разпределяните финансови средства за интервенции, насочени към специфичните цели свързани с околната среда и климата), ал. 1 от Регламент (ЕС) 2021/2115 на Европейския парламент и на Съвета от 2 декември 2021 година остава непроменен, в размер на 39.25%.

* **Кратка информация относно предложените промени в СПРЗСР 2023 – 2027 г., касаещи изменения в текстовете на интервенциите:**

1. Във **всички интервенции, в които подпомагането е базирано на площ** се предоставя възможност на земеделските стопани да намаляват площите, за които има поет ангажимент, с до и над 10%. Когато площта бъде намалена с до 10%, е включено изискване за всяка година поне 90 % от площта да се припокрива географски с площта, за която има поет ангажимент. Когато площта бъде намалена с над 10%, е предоставена възможност земеделските стопани да продължат изпълнението на ангажимента с останалата площ и възстановяват получената финансова помощ за незаявените одобрени площи от ангажимента. Към момента такава възможност не беше предоставена, ангажиментите на стопаните биваха прекратявани, а получените суми трябваше да бъдат възстановени в пълен размер.

2. Във **всички интервенции, в които подпомагането е базирано на площ и на ЖЕ** се предоставя възможност задължението за обучение да се счита за изпълнено и когато земеделският стопанин е упълномощил друго лице.

3. В Интервенция **„Насърчаване използването на култури и сортове, устойчиви към климатичните условия“** се премахва ограничението допустимият общ размер на стопанствата да е до 10 ха. С промяната се очаква да се включат и по-големи стопанства.

4. В Интервенция **„Хуманно отношение към животните и антимикробна резистентност“** се предоставя възможност на ветеринарния лекар, обслужващ животновъдния обект да прецени дали следва да бъде назначено вземане на кръвни проби с цел определяне здравния статус на животните и необходимостта от извършване на допълнителна ваксинация. Към настоящия момент вземането на кръвни проби е задължително.

5. В Интервенция **„Опазване на местни породи (автохтонни), важни за селското стопанство“** се предлага промяна в продължителността на ангажимента на 1 година от 2025 г. Предлага се промяна в нивата на подпомагане, считано от 2025 г.

ЕПЖ – от 212,21 евро/ЖЕ на 246,44 евро/ЖЕ

ДПЖ – от 150,32 евро/ЖЕ на 178,95 евро/ЖЕ

6. В Интервенция **„Биологично растениевъдство“** се добавя текст, с който се дава възможност на земеделските стопани, чиито насаждения са засегнати от непреодолима сила и извънредни обстоятелства, да не предоставят доказателства за добита и реализирана биологична продукция. Предложението за изменение е направено с оглед прецизиране на изискванията към ЗС при настъпване на обстоятелство по чл. 3 „Изключения в случаи на непреодолима сила и извънредни обстоятелства“ от Регламент (ЕС) 2021/2116.

7. В Интервенция **„Стартова помощ за установяване на нови земеделски стопани“** е добавен текст, определящ принципите на приоритизиране на проектите, като чрез критериите се цели и подпомагане на проекти с по-висока добавена стойност.

8. В Интервенция **„Инвестиции в основни услуги и дребни по мащаби инфраструктура в селските райони“** е прецизиран един от принципите при определяне на критериите за подбор, като принципът „Степен на приоритетност на проекта, съгласно плана за развитие на съответната община, в низходящ ред“ се заменя със „Съответствие на проекта и неговата цел с целите/приоритетите заложени в плана за развитие на съответната община“.

9. Във всички инвестиционни интервенции, свързани с подпомагане на **горския сектор** са допълнени изискуемите принципи за определяне на критериите за подбор и е предвидена допустимост на общи разходи, с цел прецизиране на първоначалните текстове на интервенциите.

10. По **подхода ВОМР** е постигнато споразумение между управляващите органи (УО) на програмите, финансиращи подхода за нов механизъм на прилагане на подхода. Изготвена е „Концепция за реализиране на подхода ВОМР през програмен период 2021 – 2027 г.“, подписана от директора на дирекция „Централно координационно звено“ на Министерство на финансите и от ръководителите на УО на ПРЧР, ПКИП, ПО и ПОС. Съгласно предложеният нов механизъм на прилагане се преминава към еднофондово финансиране на подхода ВОМР със средства от ЕЗФРСР и допълващо финансиране от Европейския фонд за регионално развитие (ЕФРР) и Европейския социален фонд+ (ЕСФ+). УО на програми ПРЧР, ПКИП, ПО и ПОС запазват заделения за ВОМР финансов ресурс, като ще го разпределят за териториите на МИГ, включили финансиране по съответните програми. Разпределението на средствата от допълващото финансиране ще се извършва на централно ниво от УО на съответните програми.

Изпълнението на подхода със средства от ЕЗФРСР ще се осъществява като УО на СПРЗСР изготвя и публикува Насоки, включващи Условията за кандидатстване и Условията за изпълнение на проекти, изготвени от УО на ПРЧР, ПКИП, ПО и ПОС. Изборът на стратегиите се извършва от Комитет за подбор, определен от УО на СПРЗСР. Всяко споразумение за изпълнение на стратегия за ВОМР се сключва между съответната МИГ и УО на СПРЗСР. Във всяка стратегия ще бъде включен бюджетът по ЕЗФРСР и като приложение към нея – бюджетът с допълващо финансиране по другите фондове, ако стратегията предвижда финансиране от тях.

За изпълнение на стратегиите си за ВОМР МИГ разработват Насоки за кандидатстване и обявяват приеми на проектни предложения, финансирани от ЕЗФРСР. МИГ провеждат процедури за подбор на проекти, финансирани от ЕЗФРСР. Оценката на проектните предложения, извършена от МИГ, се проверява от Държавен фонд „Земеделие“ – Разплащателна агенция (ДФЗ). Договорите по всички проекти, финансирани от ЕЗФРСР се сключват от ДФЗ. Отчитането, верифицирането и мониторингът на проектите се извършва от МИГ и ДФЗ. Плащанията по проектите се извършват от ДФЗ.

Финансирането на стратегиите за ВОМР от останалите фондове (ЕФРР и ЕСФ+) ще се извършва на централно ниво, чрез допълващо финансиране. В съответствие с този механизъм УО на програмите, осигуряващи допълващото финансиране по подхода, провеждат хоризонтални приеми за подбор на проекти, предназначени само за потенциални бенефициенти от териториите на МИГ. УО на програмите, осигуряващи допълващото финансиране по подхода, подготвят и сключват административни договори с бенефициентите, както и извършват отчитането, верифицирането и мониторингът на проектите.

Във връзка с гореизложеното, за приемане на предложения механизъм и за да бъдат спазени разпоредбите на Регламент (ЕС) 2021/1060, предлагаме в СПРЗСР 2023 – 2027 г. се извършва предложената от УО на СПРЗСР промяна на текста по подхода ВОМР, като се отразява новият механизъм на прилагане и отпада определянето на ЕЗФРСР за „водещ фонд“.

11. Прецизирани са текстове на **„Техническа помощ“ и „Национална ОСП мрежа“**, а в В **Раздел 4 Общи части** на СПРЗСР 2023-2027 се добавя текст, чрез който се дава възможност да бъдат приоритизирани проектни предложения на земеделски стопани, които към датата на кандидатстване са с установени трайни увреждания.

12. Във връзка с препоръка за уеднаквяване на така наречените Custom Unit of Measurement (UoM) България коригира три от мерните единици за О.37 по две от интервенциите за **сектора на пчеларството**.

13. Съгласно разпоредбите на чл.14 от Регламент (ЕО) 2021/2115 от 1 януари 2025 г. земеделските стопани и другите бенефициери, които получават директни плащания по глава II или годишни плащания съгласно членове 70, 71 и 72, ще подлежат на административна санкция, ако не спазват изискванията, свързани с приложимите условия на труд и заетост или задълженията на работодателите, произтичащи от правните актове, посочени в приложение IV.

Във връзка с изпълнение на това изискване в раздел **7.5 „Предварителни условия в социалната сфера“** от СПРЗСР 2023-2027 г., в под-раздел 7.5.2 Описание на системата от санкции за предварителните условия в социалната сфера“ се допълва със следния текст: „Във връзка с  установяването на механизма за предварителни условия в социалната сфера от 01 януари 2025 г. в България, компетентните институции по прилагането й - Държавен фонд „Земеделие”- Разплащателна агенция  и Министерство на труда и социалната политика - Изпълнителна Агенция „Главна инспекция по труда, ще сключат споразумение за сътрудничество.“.

Контролът свързан с прилагането на предварителни условия в социалната сфера е изцяло в компетентността на специализираните контролни органи - Министерство на труда и социалната политика и Изпълнителна Агенция „Главна инспекция по труда“. Механизмът за контрол на предварителни условия в социалната сфера ще разчита на съществуващите системи и органи на национално ниво. Не е необходима промяна в обхвата и честотата на извършваните проверки от Изпълнителна Агенция „Главна инспекция по труда“. Информацията за установените нарушения резултатите от контроли и процедури, водещи до административни/правни санкции, наложени на бенефициенти по ОСП и оценката за неспазването на изискванията се предоставя ежегодно на Държавен фонд „Земеделие“.

14. Прецизирани са текстове в Раздeл 7, свързани с поясняване на сроковете за възстановяване на неправомерни разходи в случаите на нередност или небрежност, извършена от бенефициентите и сроковете за издаване на актове за възстановяване.

15. Извършени са изменения в интервенциите по **чл. 42 „Видове интервенции в някои сектори“** от Регламент(ЕС) 2021/2115: Интервенции в лозаро-винарския сектор: I.Д.1 Преструктуриране и конверсия на лозя, I.Д.2 Инвестиции в лозаро-винарския сектор и I.Д.5 Инвестиции в екологични съоръжения с цел по-голяма гъвкавост относно начина за възстановяване на разходите, без да се променя досегашния подход – на база разходо-оправдателни документи, предоставени от бенефициерите за всеки одобрен разход.

16. Извършени са редакционни, смислови и технически корекции в текстовете на интервенциите.

**2.2. Очаквано въздействие на изменението върху показателите**

Всички промени, свързани с прехвърляне на средства, ще окажат влияние единствено на показателите за продукт (output) и целевите показатели, които директно резултират от преразпределени средства, в т.ч. някои от ключовите индикатори.

Съответно в интервенциите, в които има преразпределение на средства, резултиращо до увеличение на бюджета, съответните стойности като общо се завишават, а в интервенциите, в които има редукция на бюджета - се намаляват.

За интервенциите, които се премахват, приносът към съответните свързани индикатори се заличава.

**3. Мотивирана оценка за размера на необходимите допълнителни разходи/трансфери/други плащания, които се предлага да бъдат одобрени по бюджета на първостепенния разпоредител с бюджет или по сметка за средства от Европейския съюз, за сметка на бюджети по държавния бюджет**.

За приемането на проекта на акт не са необходими допълнителни разходи/трансфери/други плащания.

Предложеният проект на акт не води до въздействие върху държавния бюджет.

**Предложил,**

**Министър на земеделието И ХРАНИТЕ:**

**д-р георги тахов**